Génesis 23
Sara warmin jiwjjatapa
1Sara warmisti pataca pä tunca pakallkoni maraw jacawayäna. 2Quiriat-arba sisqui uca chekanwa jiwawayjjaraquïna, Hebrón marcana, Canaán orakena. Abrahamasti warmipan jiwatapatjja wal jacharaquïna, lutt'asiraquïnwa. 3Ucatsti cawqhanccäntejj Sara warmin jiwat cuerpopajja, uca chekat mistunisasti, hitita jakenacan ucaruw sari, aqham sasa:
4—Nayajj jumanac taypinjja yakha marcat jutir jakëcta ucasa, mä sepulturay aljt'apjjeta, warmejja imt'asiñataqui —sasa.
5Hitita jakenacasti Abrahamarojj sapjjaraquïnwa:
6—Tata, ist'apjjeta, jumajj nanac taypinjja Diosan mä ajllit wawapätawa. Uca laycu warmimarojj cawquïri sepulturarus munta ucar ajllt'asisin imt'asiscaquim, janiraquiw cawquïrisa nanacatjja “Janiw” sapquirismati jumar sepultura churañatjja —sasa.
7Abrahamasti sayt'asisinjja hitita jakenacataquejj alt'asïnwa, 8ucatsti aqham saraquïnwa:
—Chekpachapunitejj jumanacajj nayan warmejjaru aca chekar imt'asiñajj munapjjsta ucqhajj, Zohar chachan Efrón yokaparuy sarapipjjeta, 9nayaru Macpela chekancqui uca putup alj-jjañapataqui, cawquïritï orakep thiyancqui uca. Nayasti uca putun alapjja pagascäwa, uqhamat nayajj aca chekan sepulturanïñajjataqui —sasa.
10Efronasti uca hitita jakenac taypincascaraquïnwa uca horasajja, ucatsti Abrahamarojj take jakenacana, uqhamarac marca mantaña cheka pasasipcäna ucanacan ist'cañaraquiw aqham saraquïna:
11—Janiw, tata, ist'ita. Nayajj uca orake, uqhamarac uca orakencquis uca putupamppachwa jumar inac chursma. Marca masinacajjas uca arsutajjatjja testigoraquiwa. Imt'asiscaquim uca chekaru warmimarojja —sasa.
12Abrahamasti wasitatwa hitita jakenac nayräjjarojj alt'asi, 13Efronarusti take jakenac nayrakatan aqham saraqui:
—¡Tata, achict'asmawa, ist'itaya! Cuna kollktejj uca oraket churäma siscsma ucjja catokt'aquitaya, ucat warmejjarojj uca chekaru imt'asjjä —sasa.
14Efronasti ucjjarojj saraquïnwa:
15—Ist'ita, tata. Uca oraken alapajj pusi pataca sencillo kollkenacawa. Janiw jichhajj uca kollket ch'ajjwcañäniti, imt'asiscaquim warmimarojja —sasa.
16Abrahamasti uca alapa pagañjja jaysaraquïnwa, ucatsti hitita jakenacan nayrakatapanwa phokhatpacha pagawayjjäna. 17Uqhamatwa Efronan orakepajja, cawquïritejj Macpela chekan, Mamre sisqui ucat inti jalsu tokena, orakemppacha, uca chekan take kokanacamppachajja, 18Abrahaman orakepäjjänwa. Ucatsti hitita jakenacajj testigönwa, uqhamarac marcar mantaña cheka pasasquir jakenacasa.
19Uca pasatatsti Abrahamajj Sara warmiparojj Macpela oraken cuna pututejj utjcän ucaruw imjjäna, Mamret inti jalsu tokeru, cawqhatejj Hebrón satäcaraqui uca chekaru, ucasti Canaán orakenquiwa. 20Uqhamaw jupajj uca oraketa, uqhamarac uca pututsa dueñöjjaraquïna cawquïrtejj hitita jakenacajj sepulturatac aljcatayna ucata.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn